น้ำมันดิบร่วง 2.47ดอลล์
สัญญาน้ำมันดิบตลาดนิวยอร์กปิดร่วงลง จาก ข้อมูลแรงงานสหรัฐอ่อนแอ
9 ก.ค. 2554

สัญญาน้ำมันดิบตลาดนิวยอร์กปิดร่วงลง จาก ข้อมูลแรงงานสหรัฐอ่อนแอ
สัญญน้ำมันดิบ NYMEX (New York Mercantile Exchange) ส่งมอบเดือนส.ค.ร่วงลง 2.47 ดอลลาร์ หรือ 2.5% ปิดที่96.20 ดอลลาร์/บาร์เรล หลังจากเคลื่อนตัวในช่วง 95.60-99.18 ดอลลาร์
สัญญาน้ำมันดิบเบรนท์ที่ตลาด ICE ส่งมอบเดือนส.ค.ปรับตัวลง 26 เซนต์ ปิดที่ 118.33 ดอลลาร์/บาร์เรล      
ภาวะการซื้อขายในตลาดน้ำมันนิวยอร์กเป็นไปอย่างซบเซาเนื่องจากนักลงทุนมองว่า ตัวเลขจ้างงานที่อ่อนจะส่งผลให้ความต้องการเชื้อเพลิงในสหรัฐลดน้อยลงด้วย และจะทำให้ผู้บริโภคจำกัดการใช้ยานยนต์และลดการเดินทางพักผ่อนในช่วงวันหยุด เพราะจำเป็นต้องประหยัดการใช้จ่ายในช่วงที่ตลาดแรงงานยังไม่แน่นอน
กระทรวงแรงงานสหรัฐเปิดเผยว่า ตัวเลขจ้างงานนอกภาคการเกษตร (nonfarm payrolls) ประจำเดือนมิ.ย.ปรับตัวเพิ่มขึ้นเพียง 18,000 ตำแหน่ง ซึ่งเป็นการปรับตัวขึ้นน้อยที่สุดในรอบ 9 เดือน และยังเพิ่มขึ้นน้อยกว่าที่นักวิเคราะห์ส่วนใหญ่คาดว่าจะพุ่งขึ้น 90,000 ตำแหน่ง
ส่วนอัตราว่างงานเดือนมิ.ย.ปรับตัวเพิ่มขึ้นสู่ระดับ 9.2% จากเดือนพ.ค.ที่ระดับ 9.1% โดยอัตราว่างงานเดือนมิ.ย.อยู่ในระดับสูงสุดในรอบ 6 เดือน และสวนทางกับที่นักวิเคราะห์ส่วนใหญ่คาดว่าจะลดลงมาอยู่ที่ระดับ 9%